Beeldhouwerke in die Wieg - The South African Art Times
Beeldhouwerke in die Wieg
Die tamaai bome in herfsgewaad en die milde dae van ’n Gautengse najaar sal sorg dat die Nirox-landgoed in die Wieg van die Mensdom dié naweek net die plek is om jouself vertroud te maak met die werk van sowat 60 toonaangewende Suid-Afrikaanse beeldhouers.
Angus Talyor se Morphic Resonance (2014) op die Nirox-winterbeeldhoumark
Die tweede Nirox-winterbeeldhoumark word Saterdag en Sondag aangebied en daar is – benewens die 100 beeldhouwerke wat op die landgoed van 15 ha vertoon word – ook soos verlede jaar fynproewerskos, wyn en vonkelwyn van die Franschhoek-omgewing.
Restaurante soos die Bread & Wine Vineyard-restaurant, The French ­Connection en The Kitchen at Holden Manz verkoop varsgemaakte middagetes.
Onder die landgoedere wat wyn by die geleentheid sal verkoop, is Haute Cabrière, Môreson, Leopard’s Leap, Vrede en Lust en La Motte. Wyn en vonkelwyn kan per bottel of per glas gekoop word.
Daar is ook kaas, delikatesse en sjokolade van die Franschhoek-omgewing beskikbaar.
Vir dié uitstalling het die kurator Mary-Jane Darroll die werk ingesluit van gerekende kunstenaars soos ­Angus Taylor, Marco Cianfanelli en Willem Boshoff, maar ook van jongeres soos Ansie (Greyling) Nitegeka, Rodan Kane Hart en Simon Zitha.
Wat Darroll in gedagte het met dié uitstalling, is nie om ’n oorsig oor Suid-Afrikaanse beeldhouwerk te gee nie, “maar om eerder die oomblik te probeer vasgryp”.
Benewens die beelde in die buitelug is daar ’n hele aantal makette en kleiner beelde wat in die Pawiljoen vertoon word.
Besoek Nirox Sculpture Winter 2014 Saterdag en Sondag van 10:00 tot 17:00.
Kaartjies kos R100 elk en die getal besoekers is beperk. Bespreek by ­webtickets.­co.za. Toegang is gratis vir kinders jonger as 12.
Vir meer inligting en aanwysings, besoek ook gerus die webwerf ­wintersculpturefair.co.za.
Lees hierdie en ander interesante kuns stukke op: http://www.beeld.com/vermaak/2014-05-06-beeldhouwerke-in-die-wieg